Напачатку 20-х гг. Мазуркевіч актыўна ўключыўся ў працэс адраджэння беларускай літаратурнай традыцыі. У 1924 г. скончыў Вышэйшыя курсы беларусазнаўства ў Мінску і працаваў у Віцебску, займаючы пасады выкладчыка савецка-партыйнай школы ІІ ступені, вячэрняга рабфака, супрацоўніка краязнаўчага музея, настаўніка беларускай мовы і літаратуры ў школе. У гэты час Мазуркевіч актыўна займаўся і грамадскай дзейнасцю: садзейнічаў арганізацыі, з'яўляўся кіраўніком і актыўным удзельнікам Віцебскай філіі Маладняка і Віцебскай асацыяцыі пралетарскіх пісьменнікаў. Удзельнічаў у сходах пісьменнікаў: дэлегат I-га ўсебеларускага сходу Маладняка (Мінск, 1925), І-га сходу Беларускай асацыяцыі пралетарскіх пісьменнікаў (Мінск, 1928), І-га ўсесаюзнага сходу пралетарскіх пісьменнікаў (Масква, 1928). На момант 1928 г. уваходзіў у склад Цэнтральнага Бюро «Маладняка», у склад праўлення БелАПП.